Source: https://hunvaldugy.blog.hu/2012/11/16/57_milyen_kutya1?token=dc2a893a2ef7c8862bd354d0aa02783e
Timestamp: 2019-05-22 04:42:00
Document Index: 14874508

Matched Legal Cases: ['bíróság ', 'bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ']

57. Milyen kutya?! - A Hunvald-ügy
A múlt hét egyik híre volt, hogy Orbán Viktor szerint az Európai Unió bírósága a magyar bírák nyugdíjazásáról szóló ítéletével egy olyan jogszabályról hozott döntést, amely nem létezik, azt ugyanis a magyar Alkotmánybíróság (AB) már korábban megsemmisítette. "Régen láttam olyat, hogy a döglött kutyát fejbe vágják. Itt most ezzel a helyzettel állunk szemben, ugyanis a magyar Alkotmánybíróság ezt a jogszabályt megsemmisítette, következésképpen az Európai Bíróság egy olyan jogszabályról hozott döntést, amely nem létezik" – mondta.
Nos, mi már korábban is szót ejtettünk erről, azaz hogy Szájerné dr. Handó Tünde a parlament felhatalmazásával 2012. január 1-jén nyugállományba küldte a Magyar Bírói Kar jó részét. Ezt persze a Velencei Bizottság is nehezményezte, nem véletlenül bukott el a törvény az Európai Bíróság előtt.
A kormány egyik érve a bírák kényszernyugdíjazása mellett a fiatalítás volt. Viszont ilyen alapon holnap azt is bejelenthetnék, hogy ki kell rúgni az állami szférából a nőket, hogy a helyükre férfiakat lehessen felvenni - olvasható például a Véleményvezér blogon.
És egyáltalán nem döglött kutyába rúgott (vagy vágott fejbe) az Európai Bíróság, amikor a magyar bírák kényszernyugdíjazását jogellenesnek minősítette. A törvényt a magyar Alkotmánybíróság már korábban alkotmányellenesnek nyilvánította, mire a kormány egy alkotmánymódosítással kimondta: 2022-ig a bírák 65 éves korukig mennek nyugdíjba. A luxemburgi döntés így sem jött hiába. Az ítéletnek egy súlyos következménye és egy komoly tanulsága is van - olvasható a Véleményvezér blogon.
Következménye a szerző szerint az, hogy bárhogyan próbálja is most bagatellizálni a dolgot a kormány, hogy ezt az Európai Bíróság kimondta, nemcsak erkölcsi, hanem nagyon is gyakorlati jelentőséggel bír. A magyar alkotmánybírósági határozat ugyanis közel sem volt olyan kemény, mint a luxemburgi ítélet.
A fentiekhez hasonló jelentőségű az ítéletnek a tanulsága is - teszi hozzá. "Szánalmas volt nézni, hogy a magyar kormány milyen nevetségesen amatőr magyarázkodással állt az Európai Bíróság elé. A szörnyű az, hogy jogi érvek helyett képesek voltak pont ugyanazzal a gagyi, totálisan színvonaltalan politikai mellébeszéléssel győzködni az Európai Bíróság bíráit, mint amivel a magyar közvéleményt szokták etetni" - olvasható a bejegyzésben, amelyet teljes terjedelmében itt olvashatnak el.
Apropó, bíróság. A Pesti Központi Kerületi Bíróság 2012. november 28-ra és 30-ra tűzte ki a Hunvald-ügyben a következő tárgyalási napot, ahol K-Cs. László meghallgatásával folytatódik a per.
https://hunvaldugy.blog.hu/api/trackback/id/tr284915898